**ELŐTERJESZTÉS**

**önálló képviselői indítvány**

**Budapest Főváros II. Kerületi Önkormányzat Képviselő-testülete részére**

**Tárgy:** Javaslat az önkormányzat és intézményei működése során a műanyag és üvegszemét

mennyiségének csökkentésére, a műanyag flakonos és egyutas üvegpalackos ivóvizek beszerzésének megszüntetésére.

**Tisztelt Képviselő-testület!**

Indítványunkban javasoljuk, hogy az Önkormányzat hivatalában, telephelyein és a tulajdonában lévő gazdasági társaságok telephelyein tekintsen el a műanyag flakonos és egyutas üvegpalackos ivóvizek, ásványvizek használatától, és ennek értelmében azok beszerzését szüntesse be. Helyettesítőként javasoljuk az újratölthető csomagolású vizek használatát vagy az ivóvízhálózatra kötött szűröberendezés beszerzését, valamint csapvíz felszolgálását, szintén újratölthető edényekben. Amennyiben szükséges, az Önkormányzat végeztessen vizsgálatokat az érintett intézmények telephelyein az ivóvíz minőségére vonatkozóan.

Előzményei jelen indítványnak azok a korábbi törekvések, melyek során jelen indítványt benyújtó képviselők a műanyag flakonos ivóvizek, ásványvizek használatának korlátozását, megszüntetését és a csapvíz újratölthető kancsókban való felszolgálását javasolták a testületi üléseken.

Mindezek értelmében, előterjesztőkként a javaslatunk környezetvédelmi, gazdasági és társadalmi szempontjai mentén kívánjuk indokolni a kezdeményezésünket, és a Tisztelt Képviselő-testület támogatását kérni:

A XX. században elterjedt ipari technológiák, illetve a hozzájuk kapcsolódó, a fenntarthatóságot csak elenyésző mértékben figyelembe vevő piaci árképzés szerint a műanyagot egyszerű előállítani, és a műanyag olcsó. Ebből a fals értékelésből erednek azok a fogyasztási mintázatok, melyek elterjedésének eredménye az a rendkívüli mennyiségű műanyaghulladék, melynek kezelése egyre nagyobb kihívást jelent a világban és Magyarországon is. Küzdünk a műanyag újra feldolgozhatóságáért és azért, hogy ez az újrafeldolgozás ténylegesen meg is történjen, azonban legtöbb műanyagfajta nem dolgozható fel tetszőlegesen sokszor (nem alakítható egy az egyben vissza azzá a termékké, ami eredetileg volt), az iparági becslések az újrahasznosítás maximális elérhető arányát 60-70 %-ra teszik, sőt, a gyakorlatban az emberi hanyagság miatt ezen termékek többsége még mindig hulladékégetőben, szemétdombon vagy valahol eldobva végzi.

Kiemelt cél, hogy már otthonainkban és munkahelyünkön is minél kevesebb műanyaghulladék keletkezzen, minél kevesebb hulladékot „termeljünk”, és ezt a szemléletet alapvető hozzáállásként minden eszközünkkel hirdessük: a legjobb hulladék az ami nincs.

A II. kerületi Önkormányzat rendszeresen figyelmet fordít kommunikációjában is a helyi környezet védelmére, fenntarthatóságot szolgáló intézkedésekkel és programokkal támogatja ennek beépíthetőségét mindennapjainkba. Most az Önkormányzat intézményeiben szeretnénk javasolni, hogy tegyük meg a következő lépést, szüntessük meg mindennapi működésünkben a műanyag flakonos és egyutas üvegpalackos ivóvizek használatát. Ennek keretében elsősorban az olyan felesleges, a környezetet súlyosan szennyező műanyag termékek használatát mellőzzük, amelyek pár perc használat után hulladékká válnak, majd gyakorlatilag sosem bomlanak le.

Munkahelyünkön, intézményeinkben a papírhulladék mennyiségének csökkentése mellett a műanyaghulladék csökkentésében – ezen belül is a pet-palackok (polietilén-tereftalát) használatának visszaszorítása terén – érhető el a leglátványosabb eredmény. A pet-palackokon túl persze fontos más, egyszer használatos csomagolások visszaszorítása is.

A pet-palackok és egyutas üvegpalackok visszaszorítása már csak azért is reális, mert Budapesten a csapvíz jó minőségű és iható, a palackos ásványvíz ivása valójában inkább divat, mint valós szükséglet.A budapesti ivóvíz megfelelő minőségét a Fővárosi Vízművek nyilvános adatbázisából lekérhető ivóvíz minőségvizsgálati tábla is alátámasztja. Ahol ólomcsövek miatt az ólomszennyezettség felmerül, ott vízminőség vizsgálattal eldönthető, hogy a szűretlen csapvíz alkalmas-e fogyasztásra.

Hisszük, hogy a korlátozó szabályozások annál sikeresebbek lesznek, minél több kisebb közösségben, minél több helyi döntéshozónál jelenik meg a csomagolási hulladékmennyiség csökkentésének kultúrája.

Támogató szavazataitokat előre is köszönjük!

Tisztelettel,

Juhász Veronika képviselő

Magyar Kétfarkú Kutya Párt

Tóth Csaba Róbert képviselő

Kerületünk az Otthonunk Frakciószövetség - LMP

2023. szeptember 24., Budapest

*1. Melléklet:* budapesti ivóvízminőség kimutatás 2023 III. negyedév (Fővárosi Vízművek)

**HATÁROZATI JAVASLAT**

A Képviselő-testület úgy dönt, hogy az Önkormányzat hivatalában, telephelyein és a tulajdonában lévő gazdasági társaságok telephelyein a műanyag flakonos és egyutas üvegpalackos ivóvizek, ásványvizek beszerzését 2023.12.31. nappal beszünteti, ezt követően helyette a vízminőség vizsgálat eredményétől függően csapvíz, telepített vízszűrő berendezés, ballonos víz vagy egyéb újratölthető csomagolású, akár saját gyártású palackozott víz használatát javasolja. Kivételt képez a rendezvényre, eseményre és művészeti előadásra történő beszerzés. A rendezvények, események tekintetében érintett gazdasági társaságok vállalják, hogy alternatív megoldást keresnek, illetve amennyiben ez nem lehetséges, arról beszámolnak 2024.12.31. napig. A Képviselő-testület felkéri a Polgármestert a javaslatban foglaltakhoz szükséges intézkedések megtételére.